KIRJALLINEN KYSYMYS E-0826/01 esittäjä(t): Erik Meijer (GUE/NGL) komissiolle. Aidsin torjunnan tukeminen kannattamalla Etelä-Afrikan lääkeainelakia.



Virallinen lehti nro 261 E , 18/09/2001 s. 0204 - 0205



KIRJALLINEN KYSYMYS E-0826/01 esittäjä(t): Erik Meijer (GUE/NGL) komissiolle (19. maaliskuuta 2001) Aihe: Aidsin torjunnan tukeminen kannattamalla Etelä-Afrikan lääkeainelakia 1. Onko komissio tietoinen, että 5. maaliskuuta 2001 Pretoriassa sijaitsevassa Etelä-Afrikan korkeimmassa oikeudessa alkaa 42:n lääkealan yrityksen Etelä-Afrikan tasavaltaa vastaan nostaman kanteen käsittely, jonka tarkoituksena on estää eteläafrikkalaisen lääkeainelain, joka mahdollistaa Etelä-Afrikalle edullisten aids- ja muiden lääkkeiden tuottamisen tai tuonnin, soveltaminen? 2. Onko komissio tietoinen Weemosin, Nizan ja 22:n muun alankomaalaisen järjestön 22. helmikuuta 2001 päivätystä kirjeestä, jossa nämä järjestöt pyytävät komissiolta tukea Etelä-Afrikan vuoden 1997 lääkeainelaille? Mihin toimiin komissio aikoo ryhtyä tämän kirjeen perusteella? 3. Katsooko komissio yleisesti, että tällä hetkellä toimet edullisten aids-lääkkeiden saatavuuden lisäämiseksi ovat riittäviä, kun otetaan huomioon kehitysmaiden köyhyys? Onko se samaa mieltä kysymyksen esittäjän kanssa siitä, että on tuettava konkreettisia aloitteita (esim. Bombayssa sijaitseva Cipla ja edullisia lääkkeitä koskevat aloitteet Brasiliassa)? 4. Katsooko komissiokin, että lisäksi on pyrittävä löytämään rakenteellisia ratkaisuja lääkkeiden kohtuullisen hinnoittelun ongelmaan? Onko komissiolla tämän suhteen konkreettisia suunnitelmia? Jos on, mitkä ne ovat ja milloin ne julkaistaan? Pascal Lamyn komission puolesta antama vastaus (6. huhtikuuta 2001) 1. Komissio on tietoinen lääkeyritysten Etelä-Afrikan korkeimmassa oikeudessa Etelä-Afrikan valtiota vastaan vireillepanemasta oikeuskäsittelystä, joka koskee lääkkeiden ja lääkeaineiden valvontalain muutoslakia. Komissiolla ei kuitenkaan ole tapana esittää mielipidettään tuomioistuinkäsittelyssä olevista asioista, olipa kyse jäsenvaltioista tai EU:n ulkopuolisista maista. 2. Komissio vastasi 24 alankomaalaisen järjestön 22. helmikuuta 2001 päivättyyn kirjeeseen 19. maaliskuuta 2001. Komission vastauskirjeen kopio lähetään suoraan arvoisalle parlamentin jäsenelle sekä parlamentin sihteeristöön. 3. Komissio suhtautuu myönteisesti kaikkiin aloitteisiin, joilla pyritään alentamaan keskeisten lääkkeiden hintoja. Sen mielestä teollis- ja tekijänoikeuksien kauppaan liittyvistä näkökohdista tehty sopimus (TRIPs) tarjoaa Maailman kauppajärjestön (WTO) jäsenille riittävästi liikkumavaraa suojella kansanterveyteen liittyviä näkökohtia. Komissio on tietoinen Brasilian aloitteesta tarjota kohtuuhintaisia lääkkeitä HIV- ja aids-potilailleen sekä Bombayssa toimivan Ciplan tarjouksesta. Komissio ei ole kuitenkaan vielä saanut tarkempia tietoja näistä aloitteista. 4. Komissio on vakaasti sitä mieltä, että on lisättävä toimia terveydenhuollon parantamiseksi; tähän liittyy osana lääkkeiden tarjoaminen kohtuuhintaan kehitysmaiden väestölle. Juuri tästä syystä komissio käynnisti laaja-alaisen toimintaohjelman vuoden 2000 puolivälissä ja täydensi sitä 21. helmikuuta 2001 hyväksymällään HI-virusta ja aidsia, malariaa ja tuberkuloosia koskeva toiminta köyhyyden vähentämisessä -nimisellä toimintaohjelmallaan(1). Tässä ohjelmassa esitetään pääpiirteittäin seuraavan viiden vuoden aikana toteutettavat toimet. Siinä keskitytään erityisesti: - optimoimaan terveydenhuoltoon, aidsiin ja väestöön suunnattavien toimien tehokkuus toteuttamalla ne osana yhteisön kehitysapua ja laaja-alaisia kumppanuussuhteita, - lujittamaan lääkepolitiikkaa ja parantamaan valmiuksien luomista sekä kehittämään valmiuksia lääkkeiden tuottamiseksi paikallisella tasolla, - ottamaan käyttöön maailmanlaajuinen porrastettu hintajärjestelmä lääkkeille ja alentamaan lääkkeiden tulleja ja muita maksuja, - tukemaan WTO:n kehitysmaajäseniä niiden pannessa täytäntöön TRIPs-sopimus ja edistämään kansainvälistä keskustelua kyseisen sopimuksen ja terveydenhuoltoon liittyvien kysymysten välisestä yhteydestä, - lisäämään tukea erityisesti rokotteisiin kohdistuvalle tutkimukselle ja kehittämiselle. Tämä toimintaohjelma toimii komission tartuntatauteja ja köyhyyden vähentämistä, mukaan luettuna mahdollisuus hankkia kohtuuhintaisia lääkkeitä, koskevan politiikan perustana. (1) KOM(2001) 96 julkaistu WWW-sivustossa: http://europa.eu.int/eur-lex/en/com/cnc/2000/com2000_0585en02.pdf ja http://europa.eu.int/eur-lex/en/com/cnc/2001/com2001_0096en01.pdf.